
Tangram logikai játék gyakorlati alkalmazásai

Mi a játék?
A játék fogalmának megállapítása nem egyszerű feladat, mert ez a tevékenység az ember életében szinte számba sem vehető változatokban fordul elő, célja és funkciója a fejlődés különböző szakaszaiban alapvetően eltérő.
A játék, játszás a gyerekek olyan fizikai, szellemi, lelki gyakorlóterepe, mely meghatározza későbbi életének milyenségét. A játékot azonban a felnőttek jelölik ki a következő generáció számára, így a felnőttek felelőssége, hogy milyen játékot ad a gyerek kezébe.
A keleti készségfejlesztő játékok áldásos hatásait számos tanulmány ecseteli, mégis nagyrészt alig ismerjük őket. A szakemberek szerint ma már követelmény szintű, tantervbe illeszthető módon feldolgozott háttéranyaga lehet az oktatásnak, akár az óvodai, akár az általános iskolai nevelés részeként.

Hogy mi a TANGRAM?
Egy két-dimenziós táblajáték, ami az ősi Kínából származik. Alapja egy "bűvös erővel" felruházott négyszög, amelyet hét darabra osztunk fel: öt háromszögre, egy paralelogrammára és egy kisebb négyzetre. Mindegyik eleme adott nagyságú, ha szögeit és oldalait egymáshoz viszonyítjuk. A hét síkidomra vágott négyzet hét eleme felhasználásával több ezer feladvány létezik. Lényege a problémamegoldó képesség fejlesztése, erősítése.
A kézi fejtörők és ezen belül különösen a tangramok, nem kisgyerekeknek valók. Vannak persze olyanok melyeket egy gyerek is könnyűszerrel meg tud oldani, azonban nagyrészükre nem ez a jellemző. Sok közülük egy tapasztalt játékos számára is több órás szellemi megfeszítést követel, pedig ránézésre a két probléma igen hasonlónak tűnik.
A dolgozatomban az Ősi kínai tangramot és a Kör tangramot használtam fel egyedi bútorok tervezéséhez. A négyzet kirakóból egy fali polcot készítettem, melyet számtalan variációban helyezhetünk fel a falra. A kör tangramból szintén egy falipolcot és egy ülőbútort terveztem. A munkám során a tervezés kezdeti lépéseitől egészen az elkészült bútorig jutottam el. Ezt bemutatom lépésről lépésre és látható az elkészült bútorok képe is.

